# กฎหมายฉบับใหม่ที่ส่งผลต่อผู้นำเข้าไม้ เยื่อไม้ และผลิตภัณฑ์กระดาษ

เมษายน 2016 เอกสารข้อมูล 1.1

## กฎหมายใหม่และความรับผิดชอบใหม่

ออสเตรเลียมีกฎหมายต่อต้านการตัดไม้ที่ผิดกฎหมาย และการสนับสนุนการค้าระหว่างประเทศของไม้และผลิตภัณฑ์จากไม้ที่ตัดมาอย่างถูกกฎหมาย

ถ้าท่านนำเข้าไม้ เยื่อไม้ หรือผลิตภัณฑ์กระดาษเข้าสู่ประเทศออสเตรเลีย กฎหมายเหล่านี้ก็จะส่งผลต่อท่าน ท่านมีความรับผิดชอบใหม่และจำเป็นต้องทราบภาระหน้าที่ของท่าน

เมื่อท่านปฏิบัติตามกฎหมาย ก็เท่ากับว่าท่านได้ช่วยต่อสู้กับการค้าไม้ที่ตัดมาอย่างผิดกฎหมายที่สร้างความเสียหายอย่างมาก พร้อมทั้งยังช่วยสนับสนุนการลงทุน ผลกำไร และการสร้างงานในท้องถิ่นอีกด้วย

## สิ่งที่ท่านต้องทำ

กฎหมายใหม่จะส่งผลต่อท่านในสองทางด้วยกัน:

* ปัจจุบันจะเป็นความผิดทางอาญาถ้าท่านนำเข้าไม้ เยื่อไม้ หรือผลิตภัณฑ์กระดาษที่ตัดมาอย่างผิดกฎหมายเข้าสู่ประเทศออสเตรเลีย ไม่ว่าจะโดยเจตนา โดยทราบอยู่แล้ว หรือโดยไตร่ตรองไว้ก่อน ท่านไม่ควรนำเข้าผลิตภัณฑ์หากท่านเชื่อว่าไม้ เยื่อไม้ หรือกระดาษนั้นอาจประกอบด้วยไม้ที่ตัดมาอย่างผิดกฎหมาย
* ถ้าท่านนำเข้า ‘ผลิตภัณฑ์ไม้ภายใต้การกำกับ’ เข้าประเทศออสเตรเลีย ท่านต้องลดความเสี่ยงที่ไม้ เยื่อไม้ หรือกระดาษที่อยู่ในผลิตภัณฑ์ของท่านจะถูกตัดมาอย่างผิดกฎหมายลงให้เหลือน้อยที่สุด กระบวนการนี้รู้จักกันในชื่อของ ‘การตรวจสอบอย่างละเอียด’ (Due diligence)

‘ผลิตภัณฑ์ไม้ภายใต้การกำกับ’หมายถึงไม้และผลิตภัณฑ์จากไม้เกือบทุกชนิด เช่นไม้เลื่อยแล้ว เยื่อไม้ กระดาษ วีเนียร์ ไม้บัว แผงไม้ ไม้พื้น แผ่นใยไม้ความหนาแน่นปานกลาง พาติเคิ้ลบอร์ด ไม้อัด และเฟอร์นิเจอร์

## หน้าที่ ‘การตรวจสอบอย่างละเอียด’ ของท่าน

ในการตรวจสอบอย่างละเอียดนั้น ท่านต้อง:

* มีระบบพร้อมเอกสารที่อธิบายว่าท่านผ่านเกณฑ์การตรวจสอบอย่างละเอียดได้อย่างไร
* รวบรวมข้อมูลเกี่ยวกับผลิตภัณฑ์ไม้ภายใต้การกำกับที่ท่านจะนำเข้า
* ประเมินความเสี่ยงที่ไม้ในผลิตภัณฑ์ที่ท่านจะนำเข้านั้นถูกตัดมาอย่างผิดกฎหมาย
* ถ้าจำเป็น ให้ดำเนินขั้นตอนเพิ่มเติมตามสมควรเพื่อลดความเสี่ยง
* เก็บบันทึกเป็นลายลักษณ์อักษรถึงขั้นตอนต่างๆที่ท่านได้ทำไปแล้ว

ท่านสามารถพิสูจน์ว่าท่านทำ ‘การตรวจสอบอย่างละเอียด’ แล้วได้หลายวิธีด้วยกัน ท่านอาจจะใช้วิธีการทางการค้าที่มีอยู่แล้ว (เช่นใบกำกับสินค้าหรือสัญญาซื้อขาย) เพื่อช่วยท่านในการประเมินว่าผลิตภัณฑ์ใดน่าจะมีความเสี่ยง

ต้องทำการตรวจสอบอย่างละเอียดเฉพาะเมื่อมูลค่าศุลกากรของผลิตภัณฑ์ภายใต้การกำกับที่จะนำเข้ามานั้นมีมูลค่าเกิน AUD$1000

## การสำแดงการนำเข้า

เมื่อใดก็ตามที่ท่านนำเข้าผลิตภัณฑ์ไม้ภายใต้การกำกับเข้าสู่ออสเตรเลีย ท่านจะต้องทำการสำแดง (โดยทั่วไปแล้วจะทำผ่านนายหน้าศุลกากรของท่าน) ไปยังรัฐบาลออสเตรเลีย ก็เพื่อยืนยันว่าท่านปฏิบัติตามหน้าที่การตรวจสอบอย่างละเอียดของท่านแล้ว

## เราช่วยท่านได้

กระทรวงเกษตรและทรัพยากรน้ำมีหน้าที่ยืนยันว่าผู้นำเข้าปฏิบัติตามกฎหมายแล้ว ในเว็บไซต์ต่อต้านการตัดไม้ผิดกฎหมายของเราจะมีข้อมูลและคำแนะนำที่มีประโยชน์มากมายเพื่อช่วยท่านทำความเข้าใจหน้าที่ของท่าน:agriculture.gov.au/illegallogging

เรากำลังร่วมมือกับธุรกิจภายใต้การกำกับ เพื่อประเมินการปฏิบัติตามกฎหมายของพวกเขา ด้วยกระบวนการประเมินนี้ เราจะส่งข้อติชมกลับไปยังธุรกิจเพื่อให้ธุรกิจสามารถปรับปรุงกระบวนการตรวจสอบอย่างละเอียดของตนได้

เราทราบดีว่าท่านอาจต้องใช้เวลาบ้างในการปรับตัวเข้าสู่หน้าที่ใหม่ของท่าน ในระยะแรกนั้นเราจะไม่ลงโทษใดๆถ้าพบว่าท่านไม่ปฏิบัติตามหน้าที่การตรวจสอบอย่างละเอียดของท่าน ท่านสามารถดูรายละเอียดเพิ่มเติมเกี่ยวกับช่วง ‘ผ่อนปรน’ เริ่มแรกนี้ได้ที่: agriculture.gov.au/forestry/policies/illegal-logging/compliance

## ประเด็นสำคัญ

* ถ้าท่านนำเข้าไม้หรือผลิตภัณฑ์จากไม้เข้าสู่ออสเตรเลีย กฎหมายการตัดไม้ผิดกฎหมายฉบับใหม่จะมีผลกับท่าน
* การตัดไม้ผิดกฎหมายหมายถึง การตัดไม้ที่ผิดกฎหมายของประเทศที่ต้นไม้ขึ้นอยู่ รวมถึงไม้ที่ตัดมาอย่างผิดกฎหมายในออสเตรเลียหรือประเทศอื่น
* เมื่อท่านปฏิบัติตามกฎหมาย ก็เท่ากับว่าท่านช่วยส่งเสริมการค้าไม้ที่ตัดมาอย่างถูกกฎหมาย
* ‘ผลิตภัณฑ์ไม้ภายใต้การกำกับ’ หมายถึงไม้และผลิตภัณฑ์จากไม้เกือบทุกชนิด เช่นไม้เลื่อยแล้ว เยื่อไม้ กระดาษ วีเนียร์ ไม้บัว แผงไม้ ไม้พื้น แผ่นใยไม้ความหนาแน่นปานกลาง พาติเคิ้ลบอร์ด ไม้อัด และเฟอร์นิเจอร์
* ถ้าท่านนำเข้า ‘ผลิตภัณฑ์ไม้ภายใต้การกำกับ’ เข้าประเทศออสเตรเลีย ท่านต้องลดความเสี่ยงที่ไม้ เยื่อไม้ หรือกระดาษที่อยู่ในผลิตภัณฑ์ของท่านจะถูกตัดมาอย่างผิดกฎหมายลงให้เหลือน้อยที่สุด กระบวนการนี้รู้จักกันในชื่อของ ‘การตรวจสอบอย่างละเอียด’ (Due diligence)
* ดูรายละเอียดต่างๆได้จากเว็บไซต์ของเรา: agriculture.gov.au/illegallogging และท่านสามารถขอความช่วยเหลือได้ทางอีเมลที่: illegallogging@agriculture.gov.au หรือโทรมาหาสายด่วนของเรา: 1800 657 313

## รับทราบข้อมูล

* เว็บไซต์ต่อต้านการตัดไม้ผิดกฎหมายของเราจะมีข้อมูลและคำแนะนำมากมาย: agriculture.gov.au/illegallogging
* ดูรายละเอียดเกี่ยวกับเกณฑ์เรื่องการตรวจสอบอย่างละเอียดได้ที่เอกสารข้อมูล 2.1–การตรวจสอบอย่างละเอียด—คำแนะนำสำหรับผู้นำเข้า